De to personer er uden for livsfare, oplyser Midt- og Vestsjællands Politi.

Natten til søndag har der fundet en skudepisode sted i Hundige.

Det bekræfter vagtchef Henrik Jørgensen fra Midt- og Vestsjællands Politi over for TV 2.

Politiet fik klokken 00.59 en anmeldelse om skud i krydset mellem Hundige Centervej og Godsvej, der ligger ved shoppingcentret Waves.

- Tre unge mænd åbner ild fra en bil mod en anden bil. Denne bliver ramt af flere skud, og to personer i bilen bliver ramt, siger Henrik Jørgensen.

I bilen befandt sig tre mænd fra Greve. En 19-årig og en 21-årig blev ramt af skud, mens en 23-årig mand er uskadt.

Uden for livsfare

De to sårede blev efterfølgende kørt til behandling på hospitalet, og de er begge uden for livsfare, oplyser vagtchefen.

Afhøringen af de to ramte personer er i gang på hospitalet.

Et område omkring McDonalds ved shoppingcentret Waves i Hundige er i forbindelse med skuddene blevet afspærret.

Opgør i kriminelle kredse

Politiet kan på nuværende tidspunkt ikke sige mere om, hvorfra skuddene blev affyret eller hvor mange skud, der blev afgivet.

Efterforskningen af skudepisoden pågår i øjeblikket, og politiet kan ikke, om hændelsen er banderelateret.

Motivet til angrebet er heller ikke fastslået.

- Vi arbejder ud fra den tese, at der er tale om et opgør inden for kriminelle kredse, siger Henrik Jørgensen.

Plaget af uroligheder

Hundige, der ligger i Greve Kommune, har været plaget af skyderier og andre uroligheder i bandemiljøet.

I sensommeren 2018 indførte politiet visitationszoner i området.

Midt- og Vestsjællands Politi ønsker at høre fra vidner, hvis man har set noget i forbindelse med skudepisoden, eller hvis du i øvrigt har oplysninger i sagen.

Politiet kan kontaktes på teleton 114.